Dirco steek finansiële hoof in pad(Argieffoto: Wikimedia Commons) Die departement van internasionale betrekkinge en samewerking (Dirco) het sy finansiële hoof, Caiphus Ramashau, die trekpas gegee nadat hy vroeër vanjaar reeds voorlopig geskors is. Dirco sê in ŉ verklaring die besluit volg op die afhandeling van die tugsaak teen Ramashau oor die omstrede aankoop van ŉ stuk grond in New York wat vir kantore en verblyf van Suid-Afrikaanse diplomate by die Verenigde Nasies en die konsulaat in die stad ontwikkel sou word. Belastinggeld van sowat R118 miljoen is bestee om ŉ onbeboude stuk grond in New York te koop, maar tydens ŉ oorsigbesoek van die betrokke parlementêre portefeuljekomitee aan die perseel is hulle deur ŉ vervalle gebou begroet. Ramashau se afdanking volg op dié van direkteur-generaal Kgabo Mahoai. Mahoai is verlede maand in die pad gesteek nadat ŉ tugkomitee bevind het Mahoai het die betaling sonder die toestemming van die tesourie goedgekeur.